የኢህአዴግ ም/ቤት መደበኛ ስብሰባ ልዩ ልዩ ውሳኔዎችን በማሳለፍ ተጠናቀቀ
 በሁሉም አውደግንባሮች በድርጅት መሪነት ሦስቱን የልማትና የለውጥ ኃይሎችን ማለትም የድርጅት፣ የመንግስት እና የህዝብ አቅሞችን በተሟላ አኳኋን በማንቀሳቀስ ለ2006 የተያዙ የልማትና የመልካም አስተዳደር ተግባራትን ለማሳካት ርብርብ እንዲደረግ የኢህአዴግ ምክር ቤት ጠየቀ። ላለፉት ሶስት ቀናት ሲካሄድ የቆየው የኢህአዴግ ም/ቤት መደበኛ ስብሰባ ያለፈውን ዓመት አፈፃፀም ከእድገትና ትራንስፎርሜሽን እቅድ ግቦች አንፃር በመገምገም ጉድለቶችንና ለቀጣይ ሊጎለብቱ የሚገቡ ልምዶችን በመለየት እንዲሁም በ2006 የሚከናወኑ የድርጅትና ፖለቲካ፣ የልማትና የመልካም አስተዳደር እቅድ አቅጣጫዎችን በማስቀመጥ ተጠናቋል። ምክር ቤቱ በዚሁ ስብሰባው የተሟላ ቁመና ያለውን የልማትና መልካም አስተዳደር ሰራዊት በመገንባት በገጠር የታላቁን መሪ የአረንጓዴ ልማት ራዕይ ለማሳካት የተከናወነው ስራ በሁሉም ክልሎች አመርቂ ውጤት የተገኘበት በመሆኑ በቀጣይም ተጠናክሮ እንዲቀጥል ውሳኔ አስተላልፏል። በግብርና ልማት በተለይ በሰብል ልማት ምርታማነትን የሚያሳድጉ ግብዓቶችን በመጠቀምና ዘመናዊ አሰራሮችን በመከተል ረገድ ከፍተኛ መሻሻል የመጣ ቢሆንም የተሟላ ቁመና ያለውን ሰራዊት ለመገንባት የተያዘው እቅድ በተለያየ የአፈፃፀም ደረጃ ላይ እንደሚገኝ ምክርቤቱ ተመልክቷል። በትምህርት መስክ የትምህርት ጥራትን በማሻሻል፣ በጤና የእናቶችንና የህጻናትን ሞት በመቀነስና የጤና ኤክስቴንሽን ፖኬጆችን በመተግበር ረገድ በትግራይ ቀደም ሲል የተገንባው ሰራዊት ተጠናክሮ የቀጠለ ሲሆን በሌሎች ክልሎችም የተለያዩ ምርጥ ልምዶች የተገኙበት ከመሆኑም ባሻገር በነዚህ መስኮች የልማት ሰራዊት አቅም ለመገንባት የሚያስችሉ ምቹ ሁኔታዎች መፈጠራቸውን አረጋግጧል። በከተሞች በስራ እድል ፈጠራ፣በሲቪል ሰርቪስ፣ በመሰረተ ልማትና በመልካም አስተዳደር የከተማ ፖለቲካል ኢኮኖሚን ወደ ልማታዊነት በመቀየር ረገድ የተጀማመሩ ተግባራት ቢኖሩም በሁሉም አካባቢዎች የለውጥና የልማት ሰራዊት ለመገንባት አለመቻሉን የገመገመው የኢህአዴግ ምክር ቤት በዚህ ረገድ ከመቼውም ጊዜ በላቀ ቁርጠኝነት በህዝቡ ቀጣይነት ያለው ተሳትፎ ላይ ተመስርቶ መረባረብ እንደሚገባ አቅጣጫ አስቀምጧል። የአገሪቷን የውጭ ምንዛሬ ግኝት ከእድገትና ትራንስፎርሜሽን ዕቅድ ግቦች አንፃር በጥልቀት የገመገመው ምክርቤቱ በውጭ ገበያ የተቃኙ የግብርና ምርቶችን በመጠንና በአይነት በማስፋፋትና የተንዛዛውን የገበያ ስርዓት ቀልጣፋ በማድረግ ለውጪ ገበያ የሚቀርቡ ምርቶችን በከፍተኛ ደረጃ ማሳደግ ልዩ ትኩረት ተሰጥቶ እንዲሰራም ምክር ቤቱ አቅጣጫ አስቀምጧል። ለአልሚ ባለሀብቶች በተለይም በአምራች ኢንደስትሪ ዘርፍ ለሚሰማሩ ባለሀብቶች ማነቆ የሚሆኑ ችግሮችን ለይቶ ለመፍታት ሰፊ ርብርብ ሊደረግ እንደሚገባ የጠቆመው የኢህአዴግ ምክር ቤት ቀደም ሲል የኪራይ ሰብሳቢነት ምንጮች ተብለው በተለዩ መስኮች የተጀመረው የፀረ ኪራይ ሰብሳቢነት ትግል መላ ህዝቡን በማያሳትፍ አግባብ ተጠናክሮ እንዲቀጥል ወስኗል። በሲቪል ሰርቪሱ የለውጥ ሰራዊትን በመገንባት ልማትና በመልም አስተዳደር ለማፋጠን የተያዙትን ግቦች ከማሳካት አንፃር አዎንታዊ ውጤት የተመዘገበ ቢሆንም የሚጠበቀው ያህል አለመሆኑን የተመለከተው የኢህአዴግ ም/ቤት በዚህ ረገድ በተያዘው ዓመት የህዝቡን እርካታ በሚያጎናፅፍና ሥር ነቀል ለውጥ በሚያመጣ አኳኋን እንዲፈፀም ውሳኔ አሳልፏል። በዓመቱ የተያዙ ተግባራት የተሟላ የለውጥና የልማት ሰራዊት ባልተገነባባቸው አካባቢዎች ጭምር ከፍተኛ ለውጥና ተደማሪ ዕድገቶች የተመዘገቡበት በመሆኑ በዓመቱ የታዩ ጉድለቶችን በፍጥነት በማረምና ስኬታማ ተግባራትን ቀምሮ በማስፋት በ2006 ዓመት የተሻለ ውጤት ለመቀደጀት ከወዲሁ ዝግጅት እንዲደረግ ም/ቤቱ በአፅንኦት ወስኗል። በማያያዝም በተያዘው ዓመት ለማከናወን የተያዙ ተግባራት ሁሉንም የልማትና የለውጥ ሰራዊት አቅሞችን በማጠናከር በድርጅት መሪነት በሁሉም ግንባሮች የህዝቡን ተሳትፎና ተጠቃሚነት በሚያረጋግጥ አኳኋን እንዲፈፀም አቅጣጫ አስቀምጧል። አመራሩን በተመለከተ ባደረገው ውይይትም በየደረጃው የሚገኘው አመራር ተልዕኮውን ለማሳካት የሚያስችለውን የአመለካከት፣ የክህሎትና የአመራር ብቃት በመፍጠር ጠንካራ የለውጥ ኃይል ቁመና እንዲኖረው ከአድርባይነትና ከኪራይ ሰብሳቢነት ራሱን በማጽዳት፣ ሌላውንም እየታገለ ተልዕኮውን የመፈፀም ብቃቱን እንዲያጎለብት ልዩ ትኩረት ተሰጥቶት እንዲሰራ ወስኗል። በገጠርና በከተማ በተያዙት በልማት በሰላምና በመልካም አስተዳደር ዕቅዶች ዙሪያ ከዝግጅት ምዕራፍ ጀምሮ ህዝቡ በባለቤትነት እንዲሳተፍና ተጠቃሚነቱን እንዲያረጋግጥ የህዝብ ንቅናቄ አቅም የመፍጠር ሥራ ተጠናክሮ እንዲፈፀም አቅጣጫ አስቀምጧል። ሦስቱም የሰራዊት ክንፎች በተገነቡባቸው አካባቢዎች ውጤታማነቱን ይበልጥ የማሻሻልና በተለያዩ ግንባሮች ተሰማርቶ የመፈፀም አቅሙን በቀጣይነት የመገንባትና ለሰራዊቱ መሰረት የተጣለባቸውን ዘርፎች የተሟላ ሰራዊት ለማድረግ ርብርብ እንዲደረግ አቅጣጫ ያስቀመጠው የኢህአዴግ ም/ቤት በገጠር ልማት መስክ በሁሉም አካባቢዎች የተገነባውን የተፋሰስ ልማት ስራዊት በማጠናከር በመስኖና በመኸር ሥራ ዳግም የተጀመረውንና በተለያየ ደረጃ የሚገኘውን የሰራዊት ግንባታ ሂደት በማፋጠን በሁሉም ክልሎች አስተማማኝ የልማት ሰራዊት መገንባት ልዩ ትኩረት የተሰጠው ጉዳይ መሆኑን አመላክቷል። በትምህርትና በጤና መስኮች ቀደም ሲል የተፈጠረውን አዎንታዊ መሻሻል መሰረት በማድረግ የተሟላ ሰራዊት መገንባትና በከፍተኛ ትምህርት ተቋማትም የትምህርት ጥራት ልማት ሰራዊት ህልውናን በማረጋገጥና ሁሉንም አቅሞች በማረባረብ የተያዙትን ግቦች ለማሳካት ርብርብ እንዲደረግ ወስኗል። በጥቃቅንና አነስተኛ ዘርፍ በአንቀሳቃሾች ዘንድ በበቂ ሁኔታ ያልተፈታውን አመለካከትና ክህሎት፣ እንዲሁም በድጋፍ ሰጪ ተቋማት ዘንድ የሚታየውን የአመለካከት፣ የክህሎትና የአቅርቦት ችግሮችን በመፍታት የዜጎችን ተጠቃሚነት ለማጎልበት የተጀመረው ንቅናቄ የዓመቱ ዋንኛ ትኩረት እንዲሆንም አቅጣጫ አስቀምጧል። ለአጋር ድርጅቶች በመንግስት በኩል የሚሰጠውን ድጋፍ ውጤታማነት ለማጎልበት ከእቅድ ዝግጅትና ክትትል ጀምሮ የአመራር አባላትን አቅም የመገንባት ስራዎች በድርጅቶቹና በክልል መንግስታት ፍላጎት ላይ ተመስርቶ ተቋማዊ ሆኖ እንዲቀጥል ምክርቤቱ አቅጣጫ አስቀምጧል። ህገ መንግስታዊ ሥርዓቱን አክብረው ከሚንቀሳቀሱ ተቃዋሚ ኃይሎች ጋር ተባብሮ በመስራት የመድብለ ፓርቲ ዴሞክራሲያዊ ስርዓት ግንባታውን ማጠናከር እንደሚገባ ውሳኔ ያሳለፊው ም/ቤቱ ቀድሞውኑ የነበራቸው የተሳሳተ አቅጣጫ ባሻገር ለዘመናት የተገነባውን ተቻችሎ የመኖር እሴት ለመናድ የተሰለፉ የፀረ-ሰላምና አክራሪ ኃይሎችን አጀንዳ ወደ ማቀጣጠል የደረሱ ኃይሎች ከድርጊታቸው እንዲታቀቡ መክሯል፡፡ ምክርቤቱ በወቅታዊ ድርጅታዊና ሀገራዊ ጉዳዮች ላይ ባደረገው ግምገማም መላ የሀገሪቱ ህዝቦች ከድህነትና ኋላ ቀርነት ጋር እልህ አስጨራሽ ትግል ውስጥ በገቡበት ባለፈው አመት ያጋጠመው ታላቁ መሪ ድንገተኛ መስዋዕት መላ ህዝቦችንና በየደረጃው የሚገኙ አመራሮችን ወደ እልህና ቁጭት በመውሰዱ ልማታዊና ዴሞክራሲያዊ መስመሩ ሀያልነቱን ይበልጥ አረጋግጦ ማለፉን ምክር ቤቱ አስምሮበታል። ከታላቁ መሪ ህልፈት በኋላም ሀገሪቷ ባደረገችው እንቅስቃሴ አለም አቀፋዊ እውቅና ያስገኘ የልማታዊና ዴሞክራሲያዊ መስመሩ የአስተሳሰብ የአንድነትን፣ የአላማ ጽናትንና ለህዝብ ውግንና የቆመ አመራር፣ አባልና ደጋፊ ያፈራ ልማታዊ ድርጅት ሆኖ አገራችንን በማረጋጋት፣ በዕድገትና በለውጥ ጎዳና እየተራመደ የሚገኝ ድርጅት መሆኑን አረጋግጦ ማለፉን ምክር ቤቱ ተመልክቷል።መላ የአገሪቷ ህዝቦች ከልማታዊና ዴሞክራሲያዊ መንግስትና ድርጅት ጎን በመሰለፍ ለመብቶቻቸውና ጥቅሞቻቸው መረጋገጥ ያሳዩትን ተነሳሽነትንና ቁጭትን የተላበሰ ተሳትፎ ወደፊትም አጠናክረው እንዲቀጥሉ ምክር ቤቱ ጠይቋል። የሥርዓቱ ዋንኛ አደጋ የሆነውን የኪራይ ሰብሳቢነት አደጋ በፖለቲካዊና ህጋዊ ትግል እያዳከመ ለልማታዊ ባለሀብቱ በአጠቃላይና በተለይም ለአምራቹ ባለሃብት የሚሰጠው ሁሉን አቀፍ ድጋፍ ተጠናክሮ እንዲቀጥል የጠቆመው የኢህአዴግ ምክር ቤት በከፍተኛ መስዋዕትነት የተገነቡትን የሰላምና የመቻቻል እሴቶችንና ህገ መንግስታዊ መርሆችን የሚሸረሸሩ የአክራሪነት፣ የጠባብነት፣ የትምክህትና የሙስና ዝንባሌዎችንና እነዚህን ጠንቆች ከመዋጋት አንጻር እንቅፍት የሚሆነውን አድርባይነትን በየደረጃው በመታገል በእድገትና ትራንስፎርሜሽን እቅድ የተቀመጡ ግቦችን ለማሳካት ርብርብ እንዲደረግ ውሳኔ አሳልፏል።በመጨረሻም በዕድገት ግስጋሴ ውስጥ እያለ ነገር ግን በርካታ ፈተናዎችን እየተሻገረ መሆኑን ያረጋገጠው ኢህአዴግ ም/ቤት ልዩ ልዩ ውሳኔዎቸን በማሳለፍና መጪው አመት ለመላ የሀገራችን ህዝቦችና የአገራችን ወዳጆች ሁሉ የሰላም፣ የእድገትና የብልፅግና አመት እንዲሆን በመመኘት መደበኛ ስብሰባውን ማምሻውን አጠናቋል።